open-index/open-wikipedia-markdown huggingface dataset:
דביקוניים

**דְּבִיקוֹנִיִּים** (שם מדעי **Cottidae**) הם משפחת דגים ימיים מסדרת העקרבנונאים בה 8 סוגים. תפוצתם היא בימים הארקטים של האוקיינוס האטלנטי והאוקיינוס השקט.
## מאפיינים
אורך מינים נע בין 2 ל-50 סנטימטרים במין *Lethotremus awae*. הם בעלי גוף כדורי בעל צבעים עמומים כהים יחסית וגבשושיות בולטות על עורם, עם ראשים גדולים ולסתות בצורה כדורית בהם שיניים חרוטיות קטנות. המאפיין הידוע ביותר שלהם הוא כריות יניקה גדולות על גחונם וסנפירי החזה שלהם, איתם הם יכולים לאחוז ולהיצמד לדברים כמו סלעים.

דגים אלה יכולים לצלול עד עומק 1,700 מטרים, אך הם שחיינים גרועים עקב סנפיריהם הקצרים וצורתם המוזרה. הם מעדיפים להסתתר בין הסלעים או בבוץ ולהמתין לטרף כמו תולעים רב-זיפיות, רכיכות וסרטנאים שונים. חלק מהמינים הצוללים לעומק יכולים לשחות ולרדוף אחרי טרף כמו מדוזות או מסרקניות, אך גם הם צמודים יחסית לקרקעית. טורפים בולטים שלהם כוללים את הבקלה ודג הפחם.

דגים אלה משריצים ביצים המזכירות בטעמם את הקוויאר של דג החדקן.

## סוגים
*סוג ומין יחיד *Aptocyclus ventricosus*
*סוג ומין יחיד *Cyclopsis tentacularis*
* *Cyclopteropsis*
*סוג ומין יחיד *Cyclopterus lumpus*
* *Eumicrotremus*
*סוג ומין יחיד *Georgimarinus barbatus*
* *Lethotremus*
* *Microancathus*

## קישורים חיצוניים

* 

קטגוריה:בעלי חיים שתוארו ב-1831
קטגוריה:טקסונים שתוארו בידי שארל לוסיאן בונפרטה
קטגוריה:עקרבנונאים
ז'אן פרדריק פרנה

**ז'אן פרדריק פרנה** (בצרפתית: **Jean Frédéric Frenet**; 7 בפברואר 1816 – 12 ביוני 1900) היה מתמטיקאי, אסטרונום ומטאורולוג צרפתי.

## ביוגרפיה
### ילדות וצעירות
פרנה נולד בפריגו בחבל דורדון של צרפת, ליצרן הפאות נוכריות, פייר פרנה.
בשנת 1840 הוא התקבל לאקול נורמל סופרייר אחר כך המשיך את לימודיו באוניברסיטת טולוז, מוסד אוניברסיטאי עתיק מייסודו של האפיפיור גרגוריוס התשיעי (1229). בתקופתו של פרנה האוניברסיטה הייתה מפוצלת לפקולטול למשפטים, תאולוגיה, מדעים, ספרות ורפואה וחזרה להיות מוכרת שוב כאוניברסיטה רק החל משנת 1896.
בעת לימודיו בטולוז הקדיש פרנה את זמנו בעיקר לגאומטריה.

### פעילותו המדעית
הוא התפרסם הודות לגילויו (באופן עצמאי מהמתמטיקאי הבלגי ג.מ. פאגאני, 1847) את ההנוסחאות או המשוואות סרה-פרנה הקרויות לפי שמו ולפי עמית שלו ז'וזף סרה. הוא מצא שש מתוכן ופרסם את ממצאיו בשנת 1847 בעבודת הדוקטורט שלו באוניברסיטת טולוז "על תכונות כלליות מסוימות של העקומות בעלות עקמומיות כפולה".
בעבודה זו הציג פרנה את הרעיון לצרף מסגרת לכל נקודה שבעקומה אקראית במרחב. כשמסגרת זו נעה לאורך העקומה, ניתן לראות את קצב שינויי העקומה ולקבוע איך היא פונה ומתפתלת, כשרעיונות אלה מתארים למעשה את כל גאומטריית העקומה.
המשוואות סרה-פרנה, שבאותה תקופה לא היו כתובות עדיין בסימנים וקטוריאליים או במושגים של אלגברה ליניארית הן בעלות חשובות בתורת העקומות במרחב בגאומטריה הדיפרנציאלית.
ב-1847 התמנה פרנה לפרופסור באוניברסיטת טולוז וכעבור שנה היה למרצה באוניברסיטת ליון.
ב-1852 הוא פרסם את הנוסחאות הנושאות את שמו ב- Journal de mathématiques pures et appliquées בליון. אחרי שהתמנה גם כן למנהל מצפה הכוכבים בליון, פרסם פרנה בשנים 1853–1858 ב Mémoires de l'Académie imperiale בליון, את תצפיותיו המטארולוגיות.
בשנת 1856 פורסם גם ספר הלימוד שלו בתחום החשבון הדיפרנציאלי והאינטגרלי "אוסף תרגילים בחשבון האינפינטזימלי", ספר שהופיע בשבע מהדורות, האחרונה ב-1917, אחרי מותו.

## ספרים
*1847 - *Sur les fonctions qui servent à déterminer l'attraction des sphéroides quelconques. Programme* *d'une thèse sur quelque propriétés des courbes à double courbure*
(על הפונקציות העוזרות לקבוע את משיכתם של ספרואידים מסוימים. תזה על כמה תכונות של העקומות בעלות עקמומיות כפולה)
- עבודת הדוקטור שלו
*Théorie analytique des surfaces*» («Mémoires de l’Académie d. Sciences de Lyon», III, 1853*)
(תאוריה אנליטית של השטחים)
*Sommation d’une certaine classe de séries» (ib., VIII, 1857) (סכום של מחלקה מסוימת של טורים)
*Courbes gauches» («Nouvelles annales de mathématiques», XII, 1853) עקומות בעלות עקמומיות כפולה
«Courbes à double courbure» (Nouv. ann.math, XXIII, 1864), «Fonction θ de Jacobi»
*פונקציית θ של יאקובי
«Mémoires de la Société Nationale des Sciences naturelles et mathématiques de Bordeaux», VII, 1870 .

## לקריאה נוספת
8.
Jean Delcourt, *Analyse et géométrie : les courbes gauches de Clairaut à Serret et Frenet, tesi*, Université Paris VI, décembre 2007.

## קישורים חיצוניים

* קובץ התרגילים בחשבון אינפיניטסימלי, באתר archive
* Norbert Verdier 
.*Jean Frédéric Frenet (1816-1900) à Lyon.Géométrie différentielle & calcul infinitésimal pour des
.élèves d’hier et d’aujourd’hui in Actes du CNRIUT, Lyon Mai 2008*
* Serge Mehl
באתר Chronomath

קטגוריה:מתמטיקאים צרפתים
קטגוריה:אסטרונומים צרפתים
קטגוריה:מטאורולוגים
קטגוריה:בוגרי אקול נורמל סופרייר
קטגוריה:צרפתים שנולדו ב-1816
קטגוריה:צרפתים שנפטרו ב-1900
עץ תאנה (סרט)

**עץ תאנה** (באמהרית: **የሾላ ዛፍ**, באנגלית: **Fig Tree**) הוא סרט קולנוע דרמה ישראלי משנת 2018 שכתבה וביימה עלמוורק דוידיאן. זה הסרט העלילתי הארוך הראשון שנעשה בארץ על ידי במאית יוצאת אתיופיה. הסרט הוקרן בבכורה עולמית בפסטיבל הסרטים הבינלאומי בטורונטו כחלק ממסגרת דיסקברי לבמאים בתחילת דרכם, ודוידיאן זכתה בו בפרס "Audentia" לסרט הטוב ביותר שביימה אישה.

## תקציר העלילה

הסרט מתרחש בעיצומה של מלחמת האזרחים האתיופית בשנת 1989 ועוקב אחר מינה, נערה יהודיה בת 16 המתגוררת עם סבתהּ ואחיה הפצוע בפאתי עיר הבירה אדיס אבבה. **מינה** (בית לחם אסמאמאווה) מבלה את זמנה עם **אלי** (יוהנס מוסה), חבר ילדות, לצד עץ תאנה מבודד. אלי מסתתר מפני הצבא והשלטונות שמגייסים את הגברים והנערים של העיר. בצל המלחמה, משפחתה היהודית של מינה הוגה תוכנית לברוח לישראל - אך מינה מסרבת להותיר את אלי הנוצרי מאחור ומנסה לצרף אותו למסע.

## הפקה

הסרט הופק במשך כשש שנים וצולם באתיופיה בקו-פרודוקציה ישראלית-גרמנית-צרפתית. הסרט הופק בסיוע קרן יהושע רבינוביץ לאמנויות, קרן אבי חי, קרן גשר לקולנוע רב תרבותי, חממת סם שפיגל לקולנוע בינלאומי ירושלים, מועצת הפיס לתרבות ולאמנות, World Cinema Fund, Cinema Du Monde ו-MFG. הסרט מופץ על ידי קולנוע לב.

## משחק ודמויות
הסרט דובר אמהרית וצולם בפאתי אדיס אבבה עם צוות שחקנים מקומי.

## פרסים ומועמדויות

## ראו גם
* עם הפנים לקיר
* עלמוורק דוידיאן

## קישורים חיצוניים

* 

### ראיונות
* 
* , 8 במרץ 2019
* 

### ביקורות
* 
* 
* 
* 
* 
* 
* 
* 
* 
* 
* 

## הערות שוליים

קטגוריה:זוכי פרס אופיר: סרטים
קטגוריה:סרטי 2018
קטגוריה:סרטי דרמה ישראליים
קטגוריה:סרטים ישראליים משנת 2018
קטגוריה:סרטים ישראליים על העדה האתיופית
שוודיה באירוויזיון 1959

**[[שוודיה באירוויזיון|שוודיה]] ב[[אירוויזיון 1959]]** הייתה הפעם השנייה בה שוודיה השתתפה בתחרות האירוויזיון ויוצגה על ידי בריטה בורג עם השיר "Augustin". השיר הזוכה נבחר בגמר הלאומי השוודי: מלודיפסטיבלן 1959. שמונה חצי גמר נערכו ברדיו. במהלך חצי הגמר החליט "רדיו שוודי" כי השיר המנצח ייצג את שוודיה בתחרות האירוויזיון 1959. הזמר של "קאן" כבר נבחר.

## לפני האירוויזיון
רשת השידור של שוודיה, SR, בחרה בזמרת בריטה בורג שתייצג אותה באירוויזיון 1959. השיר איתו היא התמודדה נבחר בתחרות המלודיפסטיבלן שהחלה את דרכה באותה השנה כדי לבחור את השיר לאירוויזיון. התחרות נערכה ב-29 בינואר 1959 באולם סירקוס שבסטוקהולם, והנחתה אותה ת'ורה ארלינג. התחרות נערכה במתכונת של 8 חצאי גמר וגמר, והיא שודרה ברדיו כשערב הגמר שודר גם בטלוויזיה. כ-200 שירים הוגשו לרשת השידור מתוכם היא סיננה את השירים שהשתתפו לבסוף בתחרות. הזמרת הזוכה בתחרות לא התמודדה עם השיר באירוויזיון כיוון שרשת השידור כבר בחרה בזמרת אחרת.

## באירוויזיון
בליל האירוויזיון, השיר בוצע שביעי בסדר ההופעות, לפני שווייץ ואחרי גרמניה. השיר זכה במקום התשיעי עם ארבע נקודות.

### נקודות שהוענקו לשוודיה

### נקודות שהוענקו משוודיה

## קישורים חיצוניים

## הערות שוליים

קטגוריה:שוודיה באירוויזיון
קטגוריה:מדינות באירוויזיון 1959
קילשוניים

**קִלְשׁוֹנִיִּים** (שם מדעי: Peristediidae) הם משפחת דגי גרם מסדרת העקרבנונאים החיים במים עמוקים באזורים טרופיים בכל האוקיינוסים. הם קרובים לבני המשפחה טריגליים והיו חוקרים שחשבו לאחד אותם, אף שהם בעלי קשקשים משוריינים יותר ובעל זוג חטים ארוכים הבולטים מעל הלסתות.

בני המשפחה יכולים להגיע עד אורך 70 סנטימטרים, והם בעלי קשקשים נוקשים ומשוריינים על גופם. לדגים אלה עיניים גדולות המצויות בחלק העליון של ראשם, אך בעלי פה קטן וחסר שיניים. על הסנטר של רוב המינים ישנם בינים המשמשים לחישה. סנפיריהם קטנים אך סנפירי החזה והשת רחבים ודמויי מפרש. לצידי הגוף קוצים משוריינים המזכירים קוצים של סוסון ים.

דגים אלה חיים קרוב לקרקעית הים וניזונים ממגוון חסרי חוליות ימיים.

## סוגים
*סוג ומין יחיד *Gargariscus prionocephalus*
*סוג ומין יחיד *Heminodus philippinus*
**Paraheminodus*
*קילשונון (*Peristedion*)
**Satyrichthys*
**Scalicus*

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1882
קטגוריה:טקסונים שתוארו בידי דייוויד סטאר ג'ורדן
קטגוריה:עקרבנונאים
כרבולניים

ממוזער|Kanekonia queenslandica
**כַּרְבּוֹלָנִיִּים** (שם מדעי: Aploactinidae) הם משפחת דגי גרם מסדרת העקרבנונאים החיים בטבע בימי האזור האינדו-פסיפי במים רדודים בקרבת החופים עד עומק 100 מטרים.

אורכם מגיע ל-20 סנטימטרים בממוצע והם בעלי מבנה המותאם לישיבה על קרקע הים והמתנה לטרף בהסוואה. שמם ניתן עקב הבליטה הגדולה מעל ראשם שצורתה מזכירה כרבולת ומתפשטת לרצועת סנפירים לאורך הגב ועד לזנב. פיהם גדול ובעל מכסה זימים מגודל היכול להיפער במהירות כדי לחטוף דג קטן או סרטן שעובר בסביבתם.

כמה חוקרים מאחדים את המשפחה עם בני משפחת האבנוניים שכמותה מצוידים בקוצים ארסיים בסנפיריהם. חוקרים אחרים מאחדים אותם עם הטטררוגיים.

## סוגים
*סוג ומין יחיד *Acanthosphex leurynnis*
*סוג ומין יחיד *Adventor elongatus*
*סוג ומין יחיד *Aploactis aspera*
*סוג ומין יחיד *Aploactisoma milesii*
**Bathyaploactis*
**Cocotropus*
**Erisphex*
**Kanekonia*
*סוג ומין יחיד *Matsubarichthys inusitatus*
*סוג ומין יחיד *Neoaploactis tridorsalis*
**Paraploactis*
*סוג ומין יחיד *Peristrominous dolosus*
*סוג ומין יחיד *Prosoproctus pataecus*
**Pseudopataecus*
**Ptarmus*
*סוג ומין יחיד *Sthenopus mollis*
**Xenaploactis*

## קישורים חיצוניים

## הערות שוליים

קטגוריה:בעלי חיים שתוארו ב-1922
קטגוריה:טקסונים שתוארו בידי אלן ריברסטון מק'קולוך
קטגוריה:עקרבנונאים
אולג אוסיפוב

**אולג סרגייביץ' אוסיפוב** (ברוסית: **Олег Сергеевич Осипов**; נולד ב-19 בספטמבר 1978, מוסקבה, רוסיה הסובייטית, ברית המועצות) הוא מדינאי ועיתונאי רוסי.

כיהן כמזכיר העיתונות ודובר ראש ממשלת הפדרציה הרוסית (מספטמבר 2018 עד ינואר 2020).

## קריירה
אולג סיים את לימודיו במכון למדינות אסיה ואפריקה של אוניברסיטת מוסקבה בשנת 1999.

מאוגוסט ועד נובמבר 1999 עבד במחלקת כוח אדם של מהדורת החדשות של "Vesti" ובהמשך עבר לעבוד ככתב במחלקה הכלכלית, מנובמבר 1999 ועד מרץ 2001 ולאחר מכן עבד ככתב כלכלי מיוחד, עד ינואר 2007 ולאחר מכן עד נובמבר אותה שנה כיהן כסגן מנהל מחלקת המידע במהדורה.

בנובמבר 2007 מונה לסגן מנהל מערכת החדשות המאוחדת וראש הדסק הפוליטי בסוכנות הידיעות רי"א נובוסטי. תפקיד שמילא עד אוקטובר 2010. לאחר מכן המשיך לכהן כסגן מנהל סוכנות הידיעות רי"א נובוסטי, עד מאי 2011 כשמונה לתפקיד יושב ראש סוכנות הידיעות הרוסית רי"א נובוסטי.

באפריל 2016 מונה למנהל בכיר בסוכנות רי"א נובוסטי, תפקיד שמילא במשך שנה, עד למינויו ליועץ בסוכנות הידיעות רוסיה היום, באפריל 2014.

בינואר 2015 מונה לסגנו הראשון של העורך הראשי, של סוכנות "רוסיה היום", תפקיד שמילא עד ספטמבר 2018.

מספטמבר 2018 ועד דצמבר 2018 החליף את נטליה טימאקובה כדובר ראש ממשלת רוסיה. ב-18 בספטמבר 2018 הצו על מינויו נחתם על ידי ראש הממשלה, דמיטרי מדבדב. בינואר 2020 הוחלף על ידי בוריס בליאקוב, בעקבות התפטרות ממשלת מדבדב השנייה.

ב-13 בפברואר 2020 דמיטרי מדבדב מינה אותו לעוזרו, בעוד מדבדב עצמו מכהן כסגן ליושב ראש המועצה לביטחון לאומי של רוסיה.

## חייו האישיים
הוא נשוי ואב לשניים.

## קישורים חיצוניים

## הערות שוליים

קטגוריה:סגל VGTRK
קטגוריה:עיתונאים רוסים
קטגוריה:דוברי ראש ממשלת רוסיה
קטגוריה:מעוטרי עיטור הידידות (רוסיה)
קטגוריה:רוסים שנולדו ב-1978
כרבולת (איבר)

[ממוזער|כרבולת של [תרנגול.]]
**כרבולת** היא איבר בשרני המצוי מעל ראשם של מיני תרנגולאים כמו תרנגול הודו, פסיונים, ובעיקר אצל תרנגול הבית. הכרבולת מצויה הן אצל זכרים והן אצל נקבות, אך גדולה יותר ובעלת צבע עז יותר בזכרים. צבע הכרבולת אדום עד כתום, בהתאם למין והגזע, כשאצל כמה גזעים (למשל גזע ה-משי וSebright) צבע הכרבולת יכול להגיע לצבע שחור ואף סגול.

בנוסף לכרבולת, יש לתרנגול דלדל (Wattle) אדום, שהוא איבר דומה לכרבולת אך המצוי מתחת לפניו של התרנגול.

מבחינה פזיולוגית ייתכן שתפקידם של איברי הכרבולת והדלדל לסייע בקירור בעל-החיים, על ידי יצירת משטח שבו זורם דם במארג נימים המשתרגים קרוב לפני העור ומאפשר לחום עודף להיפלט לסביבה, בדומה לתפקידם של תנוכי האוזן הגדולים אצל הפיל. 

יחד עם זאת, במהלך ההתפתחות האבולוציונית של התרנגולאים התפתחו ככל הנראה הכרבולת והדלדל אצל הזכרים לכדי מבנה גדול יותר בעל צבע עז ובולט במטרה משנית להציג לנקבות את הכשירות והחוזק של הזכרים, מאחר שזכרים חולים או חלשים יהיו בעלי כרבולות ודלדל צבעוניים פחות. תצוגה זו, שמטרתה ליצור רושם אצל הנקבה שלזכר יש תכונות טובות אותם תוכל להוריש לצאצאיה, מצריכה השקעת משאבים ביולוגיים נוספים מצד הזכר ומפחיתה את יכולת ההסתתרות שלו מפני טורפים ומהווה לכן דוגמה לעקרון ההכבדה. 
 
בעולם הצומח ישנם כמה צמחים בעלי פרחים או פירות דמויי כרבולת. הצמח כרבולת הוא דוגמה אחת לכך וקיבל את שמו בגלל הדמיון של פירותיו לכרבולת התרנגול מבחינת צורתם (אך לא מבחינת צבעם).

## יצורים נוספים
מבנים דמויי כרבולת בולטים אצל מיני עופות נוספים כמו כרבולתן הסלעים ועוד קוטינגיים, עגור כרבלתי, מיני קונדוריים, ברווז כרבולי ועוד.

גם אצל בעלי חיים שאינם עופות ישנן כרבולות למשל בני משפחת האיגואניים, הבסיליסקיים ולטאות מקרינות, דגים מהמשפחה כרבולניים, שפתוניים (המין Coris picta) ועקרבנוניים, וגם לכמה מהדינוזאורים היו כרבולות גדולות כמו למשל לבני משפחת ההדרוזאוריים.

## קישורים חיצוניים

קטגוריה:אנטומיה של עופות
ניר פלד

**ניר פלד** הוא רופא, מומחה לרפואה פנימית, למחלות ריאה ולאונקולוגיה, פרופסור לאונקולוגיה. מנהל המכון האונקולוגי בבית החולים שערי צדק בירושלים. בין עיסוקיו, פלד מתמקד קלינית ומחקרית באונקולוגית ריאות.

## ביוגרפיה

פלד בוגר הפקולטה לרפואה במסלול MD PhD בפקולטה לרפואה בטכניון במסגרת העתודה האקדמאית.

לאחר שרות בצה"ל כרופא צבאי התמחה פלד ברפואה פנימית, באונקולוגיה וברפואת ריאות.

פלד ניהל את המרכז לחקר גידולי בית החזה, במרכז רפואי שיבא, תל השומר.

בתפקידו האחרון פלד ניהל את היחידה לגידולי בית חזה במרכז דוידוף לסרטן בבית החולים בילינסון בפתח תקווה.

פלד היה ממקימי המרכז לרפואה מותאמת אישית בבית החולים בלינסון.

פלד היה חבר סגל הפקולטה לרפואה באוניברסיטת תל אביב בדרגת פרופסור, ופרופסור לאונקולוגיה בבית הספר לרפואה ע"ש גולדמן, באוניברסיטת בן-גוריון בנגב.

בספטמבר 2017 מונה פלד למנהל המערך האונקולוגי בבית החולים סורוקה בבאר שבע. בדצמבר 2020 מונה למנהל המכון האונקולוגי בבית החולים שערי צדק בירושלים.

פלד מכהן כיושב ראש תחום סרטן הריאה - באיגוד רופאי הריאה האירופי, וכיושב ראש משותף, הוועדה הבינלאומית לאבחון מוקדם של סרטן הריאה.

## משפחה
פלד נשוי ואב ל-3 ילדים.

## קישורים חיצוניים
* ממחקריו של פלד באתר PubMed
* [פרופ' ניר פלד מתראיין אצל פרופ' [רפי קרסו] בנושא "חידושים בסרטן ריאה"]
* 
* 
* 
* 
* 

## הערות שוליים

קטגוריה:בעלי תואר דוקטור לרפואה מהטכניון - מכון טכנולוגי לישראל
קטגוריה:בוגרי העתודה האקדמית
קטגוריה:רופאים פנימיים ישראלים
קטגוריה:אונקולוגים ישראלים
קטגוריה:רופאים צבאיים ישראלים
קטגוריה:סגל אוניברסיטת תל אביב: רפואה
קטגוריה:סגל אוניברסיטת בן-גוריון בנגב: מדעי הבריאות
קטגוריה:סגל המרכז הרפואי ע"ש חיים שיבא - תל השומר
קטגוריה:סגל מרכז רפואי רבין
קטגוריה:סגל המרכז הרפואי האוניברסיטאי סורוקה
קטגוריה:סגל המרכז הרפואי שערי צדק
קטגוריה:ישראלים שנולדו במאה ה-20
זהרון אדום

**זהרון אדום** (שם מדעי: *Pterois volitans*) הוא מין זהרון ממשפחת העקרבנוניים שבסדרת העקרבנונאים. הוא קרוב למין זהרון הדור, ובעבר נחשב לתת-מין שלו אך הופרד. מין זה נפוץ בטבע במימי האזור האינדו-פסיפי, אך הופץ כמין פולש בים הקריבי ובחופי אמריקה המזרחיים.

הזהרון יכול להגיע בבגרות לאורך 47 סנטימטרים בעוד הצעירים מגיעים לאורך של 2.5 סנטימטרים. הוא בעל רצועות סנפירי חזה רחבים המפוספסים בשחור-לבן בעוד הגוף מפוספס באדום-לבן. חלק מהסנפירים מכילים ארס המגונן על בעליהם. הזהרון בעל פה ענקי מוקף בזיזים בשרניים על שפתיו ובעל עיניים גדולות בחלק העליון של הראש. בניגוד להרבה עקרבנונים הוא אינו מחכה לטרף במקום אחד אלא נע אחריו לאיטו, משתמש בסנפיריו כדי לבלבל את הטרף עד ליניקתו המהירה אל פיו. הזהרון יכול לחיות 10 שנים בטבע.

מין זה הופץ כמין פולש בים הקריבי והחוף המזרחי של ארצות הברית. הוא יכול להתרבות במהירות והוא כבר התרבה מחופי קרוליינה הצפונית עד פלורידה ולאורך האיים הקריבים וחופי אמריקה המרכזית. עקב קוציו הארסיים אין לו הרבה טורפים טבעיים (אף על פי שכמה מיני דקריים, מורניים ומין של תולעת ים טורפת - בוביט יכולים לצוד אותו), והוא יכול להתרבות במהירות ולפגוע במאות דגיגים החיים בים הקריבי.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס לינאוס
קטגוריה:עקרבנוניים
קטגוריה:בעלי חיים פולשים
קטגוריה:דגי ים בצפון אוסטרליה
קטגוריה:דגי האוקיינוס השקט
ניסים שקופים

"**ניסים שקופים**" הוא אלבום אולפן של הזמרת ריטה. העבודה על האלבום התפרסה על פני תשע שנים. זהו אלבום האולפן הראשון בעברית אותו הוציאה הזמרת מאז האלבום "רמזים" אותו הוציאה בשנת 2008 (במהלך התקופה הוציאה את האלבום "השמחות שלי" שכלל שירים בפרסית וכן אלבום אוסף).

## הפקה
העבודה על האלבום נמשכה תשע שנים בסופן נכללו באלבום עשרה שירים. כל השירים עוסקים בנושאים אופטימיים וביכולת להתמודד עם בעיות שונות במהלך החיים. ריטה עצמה כתבה את המילים לארבעה מתוך עשרת שירי האלבום ונעזרה במילותיהם של כותבים ותיקים כמו רחל שפירא ("כנף גדולה") וצרויה להב ("לא מוותרת") לצד כותבים צעירים כנועם חורב ("חבר של פעם").

השיר "חבר של פעם" יצא לרדיו במהלך חודש יוני כסינגל הראשון מתוך האלבום. יציאת השיר לוותה בוידאו קליפ בבימויו של תום אבני. בחודש אוגוסט, במקביל ליציאת האלבום, יצא הסינגל "מזמן". הסינגל השלישי שיצא הוא דואט אותו מבצעת ריטה עם בתה משי, שגם הייתה שותפה לכתיבת המילים יחד עם אימה. השיר הגיע למקום ה-23 במצעד הפזמונים השנתי לשנת התשע"ח ברשת ג' ולמקום ה-40 במצעד המקביל בגלגלצ.

לאלבום התלווה סיבוב הופעות ברחבי הארץ שהתחיל ב-10 בנובמבר 2017 בהיכל התרבות בתל אביב.

האלבום מכר למעלה מ-20,000 עותקים וזכה למעמד של אלבום זהב.

## ביקורות
האלבום זכה לביקורות מעורבות. ערן איצקוביץ' שיבח את האלבום וכתב כי העבודה המוקפדת עם מיטב היוצרים "הביאה לעולם מוזיקה מהודקת היטב שעושה נעים באוזן וטוב בלב". לדבריו, ריטה היא "עדיין המלכה של המוזיקה הישראלית". יוסי חרסונסקי מציין כי "גם אם לא כל הטקסטים מעולים, ריטה הגיעה באלבום הזה הכי קרוב לעצמה. אם לדייק: בפעם הראשונה אני שומע ריטה שאינה רצה לפני עצמה, לא רותמת את הסוסים לפני העגלה". לעומתם, שי להב מגדיר את האלבום "מושקע, מכובד, מופק היטב, מושר נהדר, נאמר כבר הכול. אבל עדיין - משעמם". לדבריו חסר באלבום הכיף וההתרסה שאפיינו את ריטה בעבר ועל כן האלבום מאכזב. דברים דומים כתב גם דודי פטימר, שהגדיר את האלבום כ"פספוס".

## רשימת השמעה

## נתוני מכירות

## קישורים חיצוניים

* 
* 
* ניסים שקופים באתר פטיפון
* 
* 

## הערות שוליים

קטגוריה:אלבומי ריטה
קטגוריה:אלבומים בעברית
קטגוריה:אלבומים שהופקו על ידי פטריק סבג
קטגוריה:אלבומים שהופקו על ידי ניצן קייקוב
קטגוריה:אלבומים שהופקו על ידי גלעד שמואלי
קטגוריה:אלבומי זהב בישראל
קטגוריה:אלבומי חברת הליקון
אלן הארדינג בייקר

**אלן הרדינג בייקר** (באנגלית: **Ellen Harding Baker**; 8 ביוני 1847 - 30 במרץ 1886) הייתה מורה ומרצה לאסטרונומיה. ידועה בעיקר עקב תפירת שמיכת טלאים גדולה המתארת את מערכת השמש שסייעה לה במהלך ההרצאות שהעבירה.

## ביוגרפיה
שרה אלן הרדינג (**Sarah Ellen Harding**) נולדה בסינסינטי שבאוהיו ב-8 ביוני 1847 לסטפן הארדינג ולאן (לבית טרי).
בשנת 1867, היא פגשה את מריון בייקר, איתו התחתנה ב-10 באוקטובר 1867, ובני הזוג חיו במחוז סידר באיווה. אלן הרדינג לימדה והרצתה אודות אסטרונומיה במספר מקומות במדינת איווה.

ב-1878 עברה המשפחה למחוז ג'ונסון באיווה, היכן שבייקר ניהל חנות ובית עסק למסחר. לזוג היו שבעה ילדים לפני מותה ב-30 במרץ 1886 כתוצאה משחפת, בגיל 38.

### שמיכת מערכת השמש
ממוזער|שמיכת הטלאים נוצרה ב-1876 על ידי אלן הרדינג בייקר, כדי לסייע לה במהלך הרצאות האסטרונומיה. 
בשנת 1876, תפרה אלן הרדינג שמיכת טלאים המתארת את מערכת השמש, כדי לסייע לה במהלך הרצאות אסטרונומיה שהיא העבירה. ככל הנראה היא האישה המוזכרת בעיתונים מקומיים המציינים כי לקח לאישה מאיווה שבע שנים לרקום את מערכת השמש על שמיכה, במהלך חורף של 1883-1884.

אלן ביססה את מרבד הטלאים שלה גם על צפייה בטלסקופ במצפה הכוכבים הלאומי .

השמיכה מראה את מערכת השמש, כפי שהופיעה באיורים של ספרי האסטרונומיה של אותה תקופה. על שמיכה רואים את השמש במרכז, שמונת כוכבי הלכת של מערכת השמש שלנו, ומסלולם המשוער סביב השמש, כמו גם את חגורת האסטרואידים. הדוגמה רומזת למספר גדול של כוכבים מחוץ למערכת השמש. בשמיכה גם מתוארים ירחים: הירח של כדור הארץ, הירחים הגליליאניים סביב צדק, כמו גם מספר ירחים על שבתאי, נפטון, אורנוס ושבתאי כולל טבעות שבתאי. בנוסף, מתואר גם כוכב שביט בעל מסלול מאוד אקסצנטרי אשר ייתכן והוא שביט האלי, אשר בפעם האחרונה שנראה לפני יצירת השמיכה היה ב-1835.

השמיכה גדולה מאוד, בגודל של 225 ס"מ X על 269 ס"מ. השמיכה מורכבת ממספר שכבות בד - השכבה העליונה מבד צמר, וקישוטים המשלבים בד, צמר, רקמות משי וצמות צמר.

שמיכת מערכת השמש נמצאת כיום בבעלות הסמית'סוניאן, במוזיאון הלאומי להיסטוריה אמריקנית. השמיכה נתרמה על ידי פטרישיה היל מקלוי וקתרין היל מרדון. נכון ל-2018, השמיכה לא בתצוגה הקבועה.

## ראו גם
*אמנות סיבים
*רקימה

## קישורים חיצוניים

## הערות שוליים

קטגוריה:אמריקאים ילידי אוהיו
קטגוריה:סינסינטי: אישים
קטגוריה:אסטרונומיות אמריקאיות
קטגוריה:ציירי חלל
קטגוריה:אמריקאיות שנולדו ב-1847
קטגוריה:אמריקאים שנולדו ב-1847
קטגוריה:אמריקאיות שנפטרו ב-1886
קטגוריה:אמריקאים שנפטרו ב-1886
קטגוריה:אמניות סיבים
שמחה ולנר

**שמחה וֶלנֶר** (9 ביולי 1931 – 22 בינואר 2011, ט"ז בשבט תשע"א) היה חבר בוועדה לאנרגיה אטומית ומומחה לאסטרונומיה ובפרט בהקשרה היהודי. מיוזמי ומובילי קורס בנושא הלוח העברי באוניברסיטת בר-אילן.

## ביוגרפיה
נולד בשנת 1931 בעיר בנדין שבפולין, לחנה רחל (1903–1978) וחיים יצחק ולנר (1895–1980) שהיה איש תנועת "הפועל המזרחי" בפולין. בשנת 1934, כשהיה כבן 3, עלה ארצה עם הוריו ועם אחיו אלתר ולנר והמשפחה השתקעה ברחוב הרצל בתל אביב.

בילדותו למד בחיידר ובישיבה החסידית שפת אמת ומאוחר יותר בישיבת היישוב החדש בתל אביב. על אף חינוכו החרדי שירת בצבא, תחילה בנח"ל ואחר כך בחטיבת גבעתי, שם שירת כקצין.

לצורך לימוד באוניברסיטה, השלים את מבחני הבגרות ולימוד אנגלית לבדו, לאחר שבנערותו קיבל השכלה תורנית בלבד. למד לבדו חשמלאות ואחרי הצבא עבד כחשמלאי במקורות בהתקנת קו המים לאילת. בהמשך למד לתואר ראשון ושני פיזיקה ומתמטיקה באוניברסיטת בר-אילן. את הדוקטורט בפיזיקה גרעינית עשה בטכניון. נושאה של עבודת הדוקטורט היה  "בחינת שיטות לאנליזה של ניסויים במערכות תת-קריטיות וחישובי קריטיקליות בסריגי מוטות אורניום במים קלים וכבדים". לאחר הלימודים בטכניון עבד בחברת החשמל באגף המחקר, והיה נציג חברת החשמל בוועדה לאנרגיה אטומית.

עסק שנים רבות כתחביב באסטרונומיה. סייע ויעץ בתכנונם של שעוני שמש במקומות שונים בארץ, בהם שעוני השמש במוזיאון הארץ בתל אביב, שעון שמש עולמי (שמראה את השעה במקומות שונים בעולם) בטיילת בת גלים בחיפה ושעון שמש בפתח תקווה בגן לזכרו של הנער נפתלי לנצקורן.

עיקר עיסוקו באסטרונומיה היה בזיקתה ללוח העברי. עם צאתו לגמלאות, יזם קורס ללימודי הלוח העברי באוניברסיטת בר-אילן במסגרת המחלקה למתמטיקה, אותו לימד במשך כ-15 שנה. לאחר צאתו לגמלאות לימד קורס זה גם במכללת אריאל.

עסק גם בהדרכת סטודנטים באוניברסיטת בר–אילן במסגרת המחלקה למתמטיקה בעבודותיהם לתואר שני ושלישי, בעבודות גמר במדעי המחשב בנושאים אסטרונומיים ותקופות בלוח העברי.

בשנת תשנ"ד יסד ימי עיון שנתיים בנושא תכונה יהודית, וארגן את שלושת הכנסים הראשונים. הכנסים מאורגנים כיום על ידי הרב ד"ר שי ואלטר. הכנס השלושה עשר התקיים בשנת פטירתו והוקדש לזכרו.

ערך את הספר "יד יצחק" – קובץ מאמרים בנושאי תכונה יהודית, שיצא לאור בשנת תשס"ג על ידי המכון ללימודי קידוש החודש ע"ש דרייזין. כמו כן פרסם מאמרים רבים בעלונים שונים בנושאי אסטרונומיה, פיוטים, בירורים הלכתיים ועוד. אוסף חלק ממאמריו יצא כחוברת לאחר פטירתו.

נפטר ב-22 בינואר 2011 בגיל 79 והובא לקבורה בבית העלמין בכפר סמיר.

## קישורים חיצוניים
*אלי אלון, סיפור חייו של ד"ר שמחה ולנר באתר דה מרקר
* שיעורים שמסר ד"ר שמחה ולנר בישיבת הגולן
* הודעה על קיום הכנס השלושה עשר לענייני קידוש החודש שנערך לעילוי נשמת ר' שמחה ולנר
* קישור לשיעורי הכנס השלושה עשר לענייני קידוש החודש שנערך לעילוי נשמת ר' שמחה ולנר
* 
* הספר יד יצחק

קטגוריה:ישראלים ילידי פולין
קטגוריה:בוגרי ישיבת היישוב החדש
קטגוריה:בוגרי אוניברסיטת בר-אילן
קטגוריה:בעלי תואר דוקטור מהטכניון - מכון טכנולוגי לישראל
קטגוריה:סגל אוניברסיטת בר-אילן: מתמטיקה
קטגוריה:ישראלים שנולדו ב-1931
קטגוריה:ישראלים שנפטרו ב-2011
קטגוריה:אישים הקבורים בבית הקברות שדה יהושע
גאורגיה באירוויזיון הילדים

**[[גאורגיה]] נטלה חלק בתחרות [[אירוויזיון הילדים]]** כ-18 פעמים, החל מהצטרפותה הראשונה ב-2007, כאשר מרים רומלשווילי נשלחה כנציגה של גאורגיה בתחרות עם השיר "Odelia Ranuni". גאורגיה ניצחה בתחרות 4 פעמים ב-2008, 2011, 2016 ו-2024.

## הישגים
גאורגיה נטלה חלק בתחרות כ-18 פעמים, שמתוכם ניצחה גאורגיה בתחרות כארבע פעמים. נכון להיום, גאורגיה נמצאת במקום הראשון בטבלת הניצחונות של התחרות יחד עם צרפת כששתיהן זכו בתחרות 3 פעמים. גאורגיה ניצחה בתחרות אירוויזיון הילדים שלוש פעמים: בפעם הראשונה ב-2008 עם השיר "Bzz" אותו ביצעו ההרכב "Bzikebi", בפעם השנייה ב-2011 עם השיר "Candy Music" אותו ביצעו ההרכב "Candy" ובפעם השלישית ב-2016 עם השיר "Mzeo" אותו ביצעה מרים רומלשווילי. גאורגיה הגיעה למקום השני פעמיים: ב-2012 עם השיר "Funky Lemonade" אותו ביצעו ההרכב "Funkids" וב-2017 עם השיר "Voice of the Heart" אותו ביצע גריגול קיפשידזה. גאורגיה הגיעה פעם אחת למקום השלישי: ב-2022 עם השיר "I Belive" אותו ביצעה מרים ביגווה. גאורגיה הגיעה שלוש פעמים למקום הרביעי: ב-2007 עם השיר "Odelia Ranuni" אותו ביצעה מרים רומלשווילי, ב-2010 עם השיר "Mari-Dari" אותו ביצעה מרים קנקליאשוילי וב-2021 עם השיר "Let’s Count The Smiles" אותו ביצע ניקולוז קאג'איה . גאורגיה הגיעה פעם אחת למקום החמישי: ב-2013 עם השיר "Give Me Your Smile" אותו ביצעו ההרכב "The Smile Shop".

המקום הגרוע ביותר של גאורגיה באירוויזיון הילדים הוא המקום ה-14 עם 69 נקודות, אליו היא הגיעה בתחרות בשנת 2019 עם השיר ""We Need Love"" שאותו ביצע ג'ורג'י רוסטיאשווילי.

באירווזיון הילדים 2024 ניצחה אנדריה פוטקראדזה את התחרות עם השיר "To My Mom".

## המבצעים והשירים שייצגו את גאורגיה באירוויזיון הילדים

## מגישי הניקוד ושדרנים מטעם גאורגיה

## אירוח אירוויזיון הילדים

## ראו גם

* אירוויזיון הילדים
* גאורגיה באירוויזיון
* גאורגיה באירוויזיון למוזיקאים צעירים

## קישורים חיצוניים

* 

קטגוריה:אירוויזיון הילדים לפי מדינה
קטגוריה:גאורגיה: תרבות
Raggio di luna

"**Raggio di luna**" (בעברית: "**קרן הירח**") היה השיר שייצג את איטליה באירוויזיון 1979 שבוצע באיטלקית על ידי להקת הפופ מתיה בזאר (Matia Bazar).

השיר הוא שיר אהבה, שבו הזמר של הלהקה מסביר לאהובתו כיצד משהו פשוט כל כך כמו קרן ירח עשוי לפשט את מערכת היחסים שלהם ולהפוך כל חוויה למהנה.

שיר זה היה השיר השני שבוצע בערב התחרות, מיד לאחר "Sobe, sobe, balão sobe" של מנואלה בראבו, נציגת פורטוגל, ולפני "Disco Tango" של טומי סיבאך, נציג דנמרק. עם סיום ההצבעה, השיר קיבל 27 נקודות, והגיע למקום ה-15 מתוך 19 בתחרות. שיר זה היה לשיר הראשון אי פעם בהיסטוריה של האירוויזיון המבוצע ללא ליווי של תזמורת או של מנצח.

השיר העוקב שייצג את איטליה באירוויזיון בשנה שלאחר מכן היה "Non so che darei" של אלן סורנטי.

## קישורים חיצוניים

קטגוריה:שירי אירוויזיון 1979
קטגוריה:שירי איטליה באירוויזיון
קטגוריה:שירים באיטלקית
קטגוריה:שירי אהבה
קטגוריה:שירים על הירח
Disco Tango

**Disco Tango** (בעברית: **דיסקו טנגו**) היה השיר שייצג את דנמרק באירוויזיון 1979 שבוצע בדנית על ידי טומי סיבאך (Tommy Seebach).

שיר זה היה השיר השלישי שבוצע בערב התחרות, מיד לאחר "Raggio di luna" של מתיה בזאר, נציגי איטליה, ולפני "Happy man" של קהאל דאן, נציג אירלנד. עם סיום ההצבעה, השיר קיבל 76 נקודות, והגיע למקום ה-6 מתוך 19 בתחרות.

השיר מתאר סיפורה של ילדה הרוקדת בלילות למוזיקת דיסקו, אך בימים היא מקשיבה לבטהובן ומבצעת רכיבה אמנותית. בשיר מוזכר שמו של ג'ון טרבולטה, כוכב הסרט "שיגעון המוזיקה". זמרי הליווי היו דבי קמרון, מייקל אלו ויאן אלו. כל השלושה שבו וליוו את סיבאך גם בהופעתו הבאה בתחרות האירוויזיון שנתיים מאוחר יותר, בדבלין 1981.

השיר העוקב שייצג את דנמרק באירוויזיון בשנה שלאחר מכן היה "Tænker altid på dig" של להקת Basmes Venner.

## קישורים חיצוניים

קטגוריה:שירי אירוויזיון 1979
קטגוריה:שירי דנמרק באירוויזיון
אלכסיי גרומוב

**אלכסיי גרומוב** (נולד ב-31 במאי 1960, זאגורסק, מחוז מוסקבה) הוא דיפלומט ופוליטיקאי רוסי, המכהן כסגן ראשון לראש סגל הקרמלין.

בעבר שימש כדובר הקרמלין במשך 8 שנים, בשתי הקדנציות הראשונות לכהונתו של פוטין כנשיא, בשנים 2000-2008.

## ביוגרפיה
ממוזער|גרומוב ופוטין, 15 בדצמבר 2000
גרומוב סיים את לימודיו בפקולטה להיסטוריה של אוניברסיטת מוסקבה ב-1982.

בשנים 1982—1996 עבד במשרד החוץ הרוסי:
* 1982—1985 — כיהן כמזכיר הקונסוליה הכללית בקרלובי וארי, צ'כוסלובקיה;
* 1985—1988 — כיהן כנספח השגרירות בפראג. אז הכיר את ולדימיר פוטין.
* 1988—1991 — עבד כמזכיר שני ושלישי במזכירות סגן שר החוץ של רוסיה;
* 1991—1992 — מונה למזכיר ראשון במשרד החוץ;
* 1992—1993 — עבד כקונסול בברטיסלבה, סלובקיה;
* 1993—1996 — יועץ השגרירות בברטיסלבה.

ב-22 בנובמבר 1996 חזר למוסקבה ומונה לראש שירותי העיתונות של נשיא רוסיה דאז, בוריס ילצין, כשהוא מחליף בתפקיד את איגור איגנאטייב. ב-4 במרץ 1998 מונה לעמוד בראש מינהל שירותי העיתונות של סגל הקרמלין.

ב-31 בדצמבר 1999, ילצין התפטר מתפקיד הנשיא ומינה את פוטין לממלא מקום נשיא רוסיה ולמחליפו. בעקבות זאת, ב-4 בינואר 2000 פוטין מינה אותו לדובר שלו והוא התמנה למזכיר העיתונות של נשיא רוסיה בפועל.

במרץ 2000 פוטין נבחר לנשיא וגרומוב מונה לתפקיד דובר הקרמלין, כשהוא מחליף את דמיטרי יאקושקין.

בשנת 2001 צורף כחבר בדירקטוריון ערוץ ORT. ב-26 במרץ 2004 פוטין נבחר לכהונה שנייה כנשיא וגרומוב מונה מחדש על ידי פוטין.

ב-12 במאי 2008 מונה לתפקיד סגן ראש סגל הקרמלין. ב-21 במאי 2012 מונה לסגן ראשון של ראש סגל הקרמלין והוא ממלא את מקומו של ראש הסגל במקרה של היעדרות.

## חייו האישיים
הוא דובר צ'כית, סלובקית ואנגלית. נשוי ואב לשני בנים: אלכסיי ודנילה.

## קישורים חיצוניים

* ''האדון של בריכת הקרמלין'', 08.04.2003., כתבת תסקיר באתר "סטרינגר" 
* ביוגרפיה באתר סוכנות הידיעות איט"ר טא"ס

## הערות שוליים

קטגוריה:דיפלומטים רוסים
קטגוריה:דיפלומטים סובייטים
קטגוריה:היסטוריונים רוסים
קטגוריה:פוליטיקאים רוסים
קטגוריה:דוברי הקרמלין
קטגוריה:רוסים שמחלקת האוצר של ארצות הברית הטילה עליהם סנקציות
קטגוריה:רוסים שנולדו ב-1960
Sokrati

"**Sokrati**" (בכתב יווני: "**Σωκράτη**"; בעברית: "**סוקרטס**") היה השיר שייצג את יוון באירוויזיון 1979 שבוצע ביוונית על ידי אלפידה.

שיר זה היה השיר השביעי שבוצע בערב התחרות, מיד לאחר "Notre vie c'est la musique" של לורן וויינר, נציג מונקו, ולפני "Trödler & Co" של פיטר, סו, מארק + פורי, גורפס וקנירי, נציגי שווייץ. עם סיום ההצבעה, השיר קיבל 69 נקודות, והגיע למקום ה-8 מתוך 19 בתחרות.

השיר משבח את הפילוסוף סוקרטס, ומכנה אותו "סופרסטאר". השיר מזכיר את משפטו ואת הוצאתו להורג של סוקרטס, תוך אזכור האזרח האתונאי פונטיוס פילאטוס, כהתייחסות אל מי שלא עשה דבר על מנת למנוע את מותו של סוקרטס.

השיר העוקב שייצג את יוון באירוויזיון בשנה שלאחר מכן היה "Autostop" של הזמרת אנה ויסי. אלפידה שבה והופיעה באירוויזיון פעם נוספת, בברגן 1986, כנציגת קפריסין עם השיר "Tora zo".

## קישורים חיצוניים

* השיר Sokrati ביוטיוב

## הערות שוליים

קטגוריה:שירי אירוויזיון 1979
קטגוריה:שירי יוון באירוויזיון
קטגוריה:שירים ביוונית
Heute in Jerusalem

"**Heute in Jerusalem**" (בעברית: "**היום בירושלים**") היה השיר שייצג את אוסטריה באירוויזיון 1979 שבוצע בגרמנית על ידי כריסטינה סימון.

## הפקה
את השיר כתבו פיטר וולף (לחן) ואנדרה הלר (מילים). השיר הוא בלדה עם השפעות של ג'אז ובלוז עכשוויים, על התקווה לשלום בירושלים.

התחרות התקיימה ב-31 במרץ 1979 בבנייני האומה שבמרכז ירושלים, חמישה ימים בלבד לאחר החתימה ההיסטורית על הסכם השלום בין ישראל למצרים.
שיר זה היה השיר ה-18 שבוצע בערב התחרות, מיד לאחר "Mary Ann" של להקת הפופ הבריטית בלאק לייס, נציגת הממלכה המאוחדת, ולפני "Su canción" של בטי מיסייגו, נציגת ספרד. עם סיום ההצבעה, השיר קיבל 5 נקודות, והגיע למקום ה-18 מתוך 19 בתחרות.

השיר העוקב שייצג את אוסטריה באירוויזיון בשנה שלאחר מכן היה "Du bist Musik" של להקת הדנובה הכחולה.

## הערות שוליים

קטגוריה:שירי אירוויזיון 1979
קטגוריה:שירי אוסטריה באירוויזיון
קטגוריה:שירים בגרמנית
קטגוריה:שירים על ירושלים
I Love Rock 'n Roll (אלבום)

***I Love Rock 'n Roll*** הוא אלבום האולפן השני של ג'ואן ג'ט, והראשון שלה עם להקת הליווי The Blackhearts. מיד לאחר ההקלטות הראשונות באולפני Soundworks, גיטריסט הלהקה המקורי אריק אמבל הוחלף על ידי ריקי בירד. האלבום הוא המצליח ביותר של ג'ט מבחינה מסחרית, עם מכירות של מעל 10 מיליון עותקים, רבות בשל הצלחת שיר הנושא, אשר ימצא כסינגל והיה להיט גדול.

## רקע
ג'ט ראתה הופעה של השיר "I Love Rock 'n' Roll", בטלוויזיה ב-1976 והוקסמה ממנו. השיר הפך לחלק קבוע מהופעותיה במשך 7 שנים לפני שהאלבום הוקלט.

## צאת האלבום

האלבום מכיל מספר שירי קאבר, ביניהם:"I Love Rock 'n' Roll" (במקור של Arrows), "Nag" (The Halos), "Crimson and Clover" (Tommy James & The Shondells), "Bits and Pieces" (The Dave Clark Five), "You're Too Possessive" (The Runaways), "Little Drummer Boy" (The Harry Simeone Chorale and other artists), ורצועות הבונוס "Louie Louie" (במקור של ריצ'רד בארי, מאוחר יותר בוצע על ידי The Kingsmen) ו-"Summertime Blues" (אדי קוקרן).

"Summertime Blues" במקור הושמט מתקליט הוויניל, וחברת התקליטים החליטה לא להוציאו כסינגל. במקום זאת, החברה הוציאה את השיר כבי-סייד של סינגל פרומו עם "Do You Wanna Touch Me (Oh Yeah)" באיי-סייד, שנשלח לתחנות רוק ברחבי ארצות הברית. הרבה שדרנים ומפיקים העדיפו את הבי-סייד, ו-"Summertime Blues" הפך ללהיט "Most Added", והוצא כסינגל במספר שווקים.

הדיסק הראשון של האלבום יצא ב-1992 מטעם Blackheart Records וכלל 13 שירים.

האלבום עבר רימאסטרינג ויצא על דיסק בהוצאה מחודשת ב-1998, וכלל שתי רצועות בונוס.

כש-Joan Jett & the Blackhearts ניכנסו להיכל התהילה של הרוקנרול ב-18 באפריל 2015, בדיוק 33 1/3 שנים אחרי שיצא *I Love Rock 'N' Roll* במקור, ב-18 בנובמבר 1981, יצא סט 2CD/2LP, שכותרתו: "I Love Rock 'N' Roll 33 1/3 Anniversary Edition". ההוצאה המחודשת כללה את האלבום המקורי ואלבום שני של הקלטות חיות מ-1981 שלא ראו אור לפני כן.

## רשימת השירים

## משתתפים

## במצעדים
### אלבום

### סינגלים

## הסמכות

## קישורים חיצוניים

## הערות שוליים

קטגוריה:אלבומי ג'ואן ג'ט
קטגוריה:אלבומים באנגלית
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומי פלטינה בארצות הברית
שלמה כץ (זמר)

הרב **שלמה כץ** (נולד ב-1980 ניו ג'רזי) הוא רב, מוזיקאי וזמר ישראלי-אמריקאי.

## קורות חיים
כץ נולד ב-1980 בניו ג'רזי, ארצות הברית ועלה לישראל בגיל 9. הוא מגיע ממשפחה מוזיקלית, אביו אבשלום הוא מוזיקאי וחזן נודע ואחיו הוא הזמר איתן כץ.

כבר בהיותו ילד עמד לצד אביו כחזן אשר שילב את יצירותיהם של יוסל'ה רוזנבלט ור' שלמה קרליבך ומגיל 23 החל לעבור לפני התיבה בימים הנוראים בעצמו.

מורהו המוזיקלי והרוחני הוא קרליבך ורבים משיריו הם עיבודים לשירי קרליבך. הוא זה שגילה ופרסם לראשונה מספר ניגונים של קרליבך, ביניהם את 'ניגון נשמה האבוד', 'וידע כל פעול' מתפילות הימים הנוראים משנות ה-60 שככל הידוע קרליבך שר רק פעמים מועטות. ביום השנה ה-18 של קרליבך, הוא הוציא את השיר 'לשנה הבאה', לחן נדיר ולא מוכר של קרליבך והוא איחד חלק מהשירים שטרם פורסמו באלבום "לקראת שבת.

בשנת 2010 הוא היה שליח ציבור של קהילת המעין, קהילה ברוחו של קרליבך שנמצאת במלבורן, אוסטרליה. בזמן שהותו שם, הוא הופיע בשני לילות רצופים בתיאטרון הפיניקס עם הרבה ניגונים שכבר יצאו לאור במשך השנים. לאחר מכן הוא הוציא דיסק מהופעות אלו שנקרא "חי ממלבורן".

בשנת 2014, הוציא לאור וערך את הספר **אבן שלמה**, פירוש של ר' שלמה קרליבך על ספר בראשית. בשנת 2019 יצא במהדורה חדשה וכן הופיע כרך על ספר שמות. באמצע שנת 2023 הושלמה הסדרה על פרשיות התורה.https://www.hakolhayehudi.co.il/item/%D7%A7%D7%A6%D7%A8_%D7%95%D7%9C%D7%A2%D7%A0%D7%99%D7%99%D7%9F/%D7%94%D7%A8%D7%91_%D7%94%D7%9E%D7%96%D7%9E%D7%A8 

כץ מופיע רבות ברחבי הארץ והעולם במופעים, אירועים והתועדויות ושיתף פעולה עם מספר זמרים ביניהם: אחיו, איתן כץ, אהרן רזאל וחיים דוד סרצ'יק.

הוא מחזיק בתואר רבנות מישיבת המבתר והרב חיים ברובינדר והיום הוא משמש כרב קהילת "שירת דוד" באפרת ומלמד תורה במספר מסגרות.

## דיסקוגרפיה
* אליך (עם אבשלום ואיתן כץ)(1999).
* בגלל אבות (עם איתן כ"ץ) (2001)
* והכהנים (2006)
* כשושנה (עם אהרן רזאל וחיים דוד סרצ'יק) – ניגוני קרליבך שמעולם לא הוקלטו (2008)
* מלא עולם (2009)
* שלמה כץ בהופעה ממלבורן "חי ממלבורן" (2012)
* לקראת שבת (2014)
*ישמח מלך (2016)

## קישורים חיצוניים
* 

* 
* 

## הערות שוליים

קטגוריה:מוזיקאים ישראלים
קטגוריה:שלמה קרליבך
קטגוריה:עולים בשנות ה-1980
קטגוריה:ישראלים ילידי ארצות הברית
קטגוריה:ישראלים שנולדו ב-1980
המלך דנילו (סרט)

ממוזער|סצנת קרב מתוך הסרט
**"המלך דנילו"** (באוקראינית: **Король Данило**; הופץ בגרמניה בשם "מלך הלוחמים", Koenig der Krieger) — הוא סרט פעולה היסטורי בבימויו של טאראס חימיץ'. הקרנת הבכורה נערכה ב-22 בנובמבר 2018. תקציב הסרט הגיע מפרויקט מימון המונים והסתכם בכ-4 מיליון הריבניה; ההתרמה החלה ב-13 ביולי 2017 בפלטפורמת Na-Starte. הסרט בוים על ידי טאראס חימיץ' בכיכובם של סרגיי יארמושנקו, יורי ויחובאנץ, מירוסלאבה ראצ'ינסקאיה, אלבינה סוטניקובה, ורוניקה שוסטקל, ויקטור לפארוביץ', אולג סיקירינסקי ורומן מוץ.

מוטו הסרט הוא "לכל כתר סיפור משלו". תקופת המאה ה-13 היא התקופה בה הסכנה יכולה להגיע מכל כיוון ובכל רגע. בשנת 1238 תקף דנילו, יחד עם אחיו ואסילק, את טירת הגבול. הם שבו את אדונה, והציעו ברית נגד האיום שמגיע מהמזרח בדמות המונגולים הטטרים, שמובלים על ידי חאן באטו. לדנילה כנסיך וולין-גליצקי שתי אפשרויות: מלחמה או ברית. בהבנה כי לא ניתן להביס את המונגולים בכוח, דנילו מסכן הכל והולך אל מעבר לקווי האויב כדי לסכם חוזה ברית.

## תקציר עלילת הסרט
1238. הנסיך דנילו (דנייל מגליציה) עם אחיו בזיליק תוקפים עמדת גבול של מסדר חשאי. בזכות תושייתו, דנילו לוכד את ראש המסדר בשבי. האחרון משכנע את הנסיך להפוך לבעל ברית במאבק עם אויב רב עוצמה ממזרח.

באטו חאן תוקף את רוס והורס את קייב כפי שהזהיר ראש המסדר. מתחיל גיוס המוני ומוקמות ערי-מצודות. החלטה זו לא מוצאת חן בעיניי האצילים של גליציה, הם מוכנים לנהל משא ומתן עם החאן על מנת לדאוג לכך שענייניהם יתנהלו ללא הפרעה. באטו חאן לא ממהר להמשיך את המתקפה, מאחר שיש לו תוכניות אחרות. בין מקורביו של הנסיך ישנו בוגד, שפועל למען האינטרסים של האצילים מגליציה כנגד הנסיך ומשפחתו. כאשר האצילים לא מצליחים לשכנע את דנילו לשתף פעולה, הם יוצאים למלחמה נגדו ומגייסים שכירי חרב. דנילו מנצח במלחמה עם האצילים, אך לא בלי אבדות.

בשלב זה מגיע שליחו של האפיפיור עם הצעה, בעוד באטו חאן שולח לנסיך אולטימטום. באותו זמן אשתו של דנילו, אנה, מתה בנסיבות מסתוריות. שלא כצפוי, דנילו יוצא אישית לנהל משא ומתן עם חאן. למרות האתגרים הגדולים, הוא מצליח לחזור הביתה בחיים. בעזרת שליח האפיפיור, הנסיך זוכה בכתר והופך למלך רוס.

## צוות השחקנים
* סרגיי יארמושנקו — המלך דנילו (נסיך קייב ונסיך וולין-גליציה)
* רינאט חאירולין — באטו חאן
* אולג סיקירינסקי — הורדיי מסטיסלאבוביץ'
* יורי ויחובאנץ — ואסילקו, אחיו של דנילו
* ויקטור לפרוביץ' — האדון ברונו
* מירוסלבה ראצ'ינסקה — יפרוסיניה, אמא של דנילו
* יבגניה מוץ — אנה, אשתו של דנילו
* ולדימיר פרוקופייב — חייל חסר שם

## מוזיקה
אלבום הסרט מכיל 45 נעימות ושישה שירים.

הנעימה הראשונה נקראה "На віки" ("למשך מאה") והוצגה בתחילת יולי 2017. הנעימה הולחנה על ידי אנדרו פידלוז'ני, אשר גם שיחק את דמות אחד הנסיכים. את הקליפ לשיר צילמו בקרמניץ.

## צילומים
צילומי הסרט נערכו בהרי הקרפטים, שם נבנתה במיוחד עיירה מימי הביניים, אשר, לאחר הצילומים, הפכה למוזיאון. הצילומים התקיימו גם בכמעט שלושים מקומות שונים במערב ובמרכז אוקראינה.
## מדיה ביתית
בלו ריי הסרט שוחרר לחנויות כשנתיים לאחר מכן ב-20 במרץ 2020 ושווק בגרמניה תחת השם "מלך הלוחמים".

## קישורים חיצוניים

* המלך דנילו באתר na-starte.com
* המלך דנילו באתר kino-teatr.ua
* קדימון הסרט באתר יוטיוב

## הערות שוליים

קטגוריה:סרטי דרמה היסטורית
קטגוריה:סרטים אוקראיניים
קטגוריה:סרטי 2018
קטגוריה:סרטי הרפתקאות
קטגוריה:סרטים תקופתיים
קטגוריה:ימי הביניים
אליפות העולם בכדוריד נשים

**אליפות העולם בכדוריד נשים** היא תחרות כדוריד בינלאומית המיועדת לנבחרות נשים מכל העולם. האליפות נערכת כל שנתיים, ובאותה השנה בה נערכת אליפות העולם לגברים. באליפות משתתפות 24 נבחרות.

## היסטוריה
כמו אליפות העולם לגברים, גם אליפות זו נוצרה על ידי איגוד הכדוריד העולמי. האליפות הראשונה נערכה בשנת 1957 בהשתתפות 9 נבחרות. 
עד כה זכו 13 נבחרות באליפות הנשים. נבחרת רוסיה זכתה 4 פעמים באליפות וברית המועצות זכתה בתואר 3 פעמים. בניגוד לאליפות העולם לגברים, באליפות לנשים גם נבחרות מחוץ לאירופה זכו בתואר.

## זכיות

## קישורים חיצוניים

קטגוריה:תחרויות כדוריד
כדוריד נשים
קטגוריה:תחרויות ספורט נשים
מרוץ מגנס

**מרוץ מגנס** הוא תחרות ריצה עממית (ותחרותית) ע"ש נשיאה הראשון של האוניברסיטה העברית, ד"ר יהודה לייב מאגנס ז"ל, זהו המרוץ הוותיק בישראל.

החל משנת 1951 מאורגן המרוץ מדי שנה על ידי האוניברסיטה העברית בירושלים ועל ידי עיריית ירושלים. 

אחד ממארגני המרוץ המקורי הוא הספורטאי עדין טלבר אשר פעל לקידום פעילויות ואירועים ספורטיביים בקמפוס במקביל ללימודיו.

עם השנים התפתחו מקצים נוספים במרוץ ויחד הם נקראים "מרוצי האוניברסיטה העברית בירושלים". 

המקצים הנוספים הם: מרוץ אמזלג ע"ש דוד אמזלג ז"ל ומרוץ פרנקל ע"ש ולטר פרנקל.
במרוץ משתתפים רצים רבים ביניהם אצנים מקצועיים, סטודנטים, אנשי ציבור ותלמידי בתי ספר באזור.

במרוץ ה-56 שהתקיים ב-4 במרץ 2008, השתתפו גם אצנים בכירים מירדן.

## מסלולים
כיום מכיל המרוץ 3 מסלולים:
#מרוץ פרנקל - תחרותי ל-3 ק"מ
# מרוץ אמזלג - תחרותי ל-5 ק"מ
#מרוץ מגנס - עממי ל-2.3 ק"מ

## ראו גם

* יהודה לייב מאגנס
* מרוץ הקפת התבור

## הערות שוליים

קטגוריה:ישראל: אירועי ספורט עממי
קטגוריה:מרוצים בישראל
קטגוריה:ירושלים: תחרויות ספורט
קטגוריה:האוניברסיטה העברית בירושלים
קטגוריה:גבעת רם
מאברו זק"ש

**מאברו זק"ש** (בקרואטית: **Mavro Sachs**, בגרמנית: **Moritz Sachs**; 1817, יאנושהאזה, אזור ואש, האימפריה האוסטרית – 5 במאי 1888, רייקה, האימפריה האוסטרו-הונגרית) היה רופא ואיש ציבור יהודי, מייסד ענף הרפואה המשפטית בממלכת קרואטיה, מראשוני המרצים באוניברסיטת זאגרב וראש הקהל של יהודי זאגרב בשנים 1854–1860.

## קורות חייו
נולד כמוריץ זק"ש בכפר יאנושהאזה שבאזור הונגריה המודרנית. בן לעמנואל-מנדל בן אליהו (1789–1863) שהיה רופא ומוהל ולרוזליה זק"ש ואח לאדוארד (1823–1892). ב-1828 עקרה משפחתו לזאגרב ובה רכש השכלה יסודית. יצא ללימודי רפואה באוניברסיטה הרפואית בווינה וב-25 באפריל 1848 הוסמך כדוקטור לרפואה. מאברו זק"ש היה היהודי הראשון מאזור קרואטיה שהוסמך לרפואה. עם סיום לימודיו שב לזאגרב והועסק כרופא העיר ובהמשך המחוז. הוא התגייס לצבא האימפריה האוסטרית ושירת כרופא צבאי. זק"ש התמחה ברפואה משפטית, ב-1849 החל להרצות בנושא באוניברסיטת זאגרב ונחשב למייסד הענף בממלכת קרואטיה. הוא הרצה גם בתחומי הרפואה והרוקחות באוניברסיטת זאגרב עד ליום מותו.

במקביל היה זק"ש פעיל בקרב יהודי זאגרב. ב-1854 נבחר לראש הקהל. בתפקידו פעל ביחד עם הרב הראשי ד"ר ליאופולד רוקונשטיין לפשרה בין הקהילה האורתודוקסית לבין הקהילה הנאולוגית, במטרה להציג עמדה אחידה מול השלטונות לצורך הקמת בית כנסת מרכזי ליהודי העיר. בזכות מעמדו הציבורי רכש קשרים אישיים עם הבאן של ממלכת קרואטיה ועם חשמן הכנסייה הקתולית אשר הועילו להשגת מטרותיו הציבוריות. ב-1858 עלה בידי זק"ש להשיג פשרה בין שתי הקהילות והקהילה האורתודוקסית הפסיקה את פעילותה העצמאית. שנה מאוחר עלה בידי הקהילה להשיג את אישור השלטון המקומי ולרכוש מקרקעין לצורך הקמת בית הכנסת. ב-1860 סיים את תפקידו כראש הקהל, המשיך להיות פעיל בארגוני סעד וצדקה ולהרצות באוניברסיטת זאגרב.

מאברו זק"ש היה נשוי לגרציאלה לבית פריץ ואב לבן: אנריקה – הינקו (1859–1916) אשר כיהן בהמשך כיו"ר הקהילה היהודית ברייקה, ולשתי בנות: ויקטוריה ומתילדה. ב-5 במאי 1888 נפטר ברייקה בעת שביקר את בנו.

## קישורים חיצוניים
* ד"ר מאברו זק"ש-היהודי הראשון אשר רשמית היה אזרח זאגרב, באתר https://nacionalnemanjine.hr 

## הערות שוליים

קטגוריה:יהודים הונגרים
קטגוריה:רופאים יהודים אוסטרים
קטגוריה:רופאים צבאיים יהודים
קטגוריה:פתולוגים יהודים
קטגוריה:זאגרב: אישים
קטגוריה:יהודים קרואטים
קטגוריה:יהודים אוסטרו-הונגרים
קטגוריה:ילידי 1817
קטגוריה:נפטרים ב-1888
אברהים סאנע

**אברהים סאנע** (בערבית: **إبراهيم الصانع**, תעתיק מדויק: אִבְּרָאהִים אלצאנע; נולד ב-31 בדצמבר 1979) הוא יזם הייטק בדואי-ישראלי שהקים את חברת ההייטק הראשונה במגזר הבדואי בנגב.

## ביוגרפיה
סאנע נולד ביישוב לקייה למשפחה בת 14 ילדים. הוא בוגר תואר ראשון בהנדסת מערכות תוכנה ומידע בטכניון (סיים ב-2004) ותואר שני באותו תחום באוניברסיטת בן-גוריון. לאחר סיום התואר הראשון עבד כמה שנים במעבדות דויטשה טלקום ובמרכז הפיתוח של חברת סיסקו בנתניה.

## פעילות בתחום היזמות הטכנולוגית
בשנת 2013 הקים את חברת סאדיל טכנולוגיות, חברת ההייטק הראשונה במגזר הבדואי בנגב. החברה עוסקת בפיתוח תוכנה לווב ומובייל במודל של מיקור חוץ. בנוסף החברה היא חממה לסטארטאפים ופועלת לעידוד יזמות טכנולוגית בקרב צעירים מהחברה הבדואית. ב-2023 העסיקה החברה עשרה מהנדסי ומהנדסות תוכנה במשרדיה בפארק תעשיות הייטק עומר ושמונה מהנדסים נוספים ברשות הפלסטינית. על רקע ייצוג נמוך מאוד של האוכלוסייה הבדואית מהנגב בענף ההייטק, החברה נותנת הזדמנות לבוגרי תארים בהנדסה מהחברה הבדואית למצוא עבודה בתחומם ופועלת להגדיל את כמות המהנדסים שיוצאים מהחברה הבדואית בדרום.

במסגרת חברת סאדיל הוקמה ב-2017 חברת הסטארטאפ קינדקס, המספקת פתרונות ניהול מבוססי בינה מלאכותית למוסדות חינוך. ב-2021 קינדיקס נבחרה כאחת מ-50 חברות הסטארטאפ המבטיחות בתחום הטכנולוגיה החינוכית (EdTech) בישראל.

ב-2021 נבחרה סאדיל מטעם התוכנית "קואליציית היום שאחרי", מיזם של קרן מנומדין ועמותת אור לצמצום פערים בחברה הישראלית, לפתח אפליקציה לצמצום פערים דיגיטליים וטכנולוגיים בעיר רהט. החברה פיתחה תוכנה שמנבאת את סיכויי הנשירה של תלמידים ומחברת אותם לתוכניות חינוך בלתי פורמליות המתאימות לפרופיל האישי שלהם.

סאנע הופיע ברשימת "הצעירים המבטיחים של המגזין TheMarker" לשנת 2013.

## חיים אישיים

סאנע נשוי ואב לשלושה ילדים. מתגורר ביישוב לקייה.

אחותו היא ד"ר אמל אלסאנע אלחג'וג', מייסדת אג'יק - מכון הנגב ופעילה למען שוויון מגדרי בחברה הערבית. בן דודו הוא ג'יהאד אל-סאנע, פרופסור בפקולטה למדעי המחשב באוניברסיטת בן-גוריון בנגב.

## קישורים חיצוניים
* 
* 
* 
* 
*ראיון בערבית עם אברהים אלסנע על הקמת סאדיל טכנולוגיות, באתר מוסוואה.
*כתבה באנגלית על חברת ההייטק הראשונה במגזר הבדואי, אביגיל קליין לייכמן, 25 במאי 2016.

## הערות שוליים

קטגוריה:אנשי עסקים ישראלים
קטגוריה:מנכ"לים ישראלים
קטגוריה:מייסדי חברות תוכנה ישראלים
קטגוריה:בוגרי הטכניון - מכון טכנולוגי לישראל
קטגוריה:יזמים ערבים ישראלים
קטגוריה:יזמי היי-טק ישראלים
קטגוריה:בדואים ישראלים
קטגוריה:לקייה: אישים
קטגוריה:ישראלים שנולדו ב-1979
קורנליוס וורמרדאם

**קורנליוס "דאטץ'" וורמרדאם** (באנגלית: **Cornelius "Dutch" Warmerdam**; 22 ביוני 1915 - 13 בנובמבר 2001) היה אתלט אמריקאי, 6 פעמים אלוף ארצות הברית (1938, 1940 - 1944) ושיאן עולם בקפיצה במוט. החזיק בשיא העולם במשך כ-17 שנים ברציפות, יותר מכל קופץ אחר בהיסטוריה, אך לא זכה במדליה אולימפית מאחר שבתקופה שקבע את שיאי העולם, שתי אולימפיאדות (1940 ו-1944) התבטלו בגלל מלחמת העולם השנייה. נוסף לכך היה שחקן ומאמן כדורסל.

## ביוגרפיה
וורמרדאם נולד וגדל בלונג ביץ', קליפורניה בן למהגרים הולנדים, גרטרוד ואדריאנוס וורמרדאם וגדל בהנפורד, קליפורניה. בקפיצותיו השתמש במוט העשוי מבמבוק.

באליפות ארצות הברית שנערכה במילווקי, ויסקונסין ב-3 ביולי 1937 זכה וורמרדאם במדליית כסף בקפיצה במוט בתוצאה של 4.46 מטר זהה לזו של המנצח ויליאם ספטון.

### אלוף ארצות הברית
באליפות ארצות הברית שנערכה בבאפלו, ניו יורק ב-1938 הוא זכה במדליית זהב בקפיצה במוט בתוצאה של 4.41 מטר.

באליפות ארצות הברית שנערכה בלינקולן, נברסקה ב-1939 הוא זכה במדליית כסף בקפיצה במוט בתוצאה של 4.34 מטר, אחרי ג'ורג' וארוף (4.37 מטר).

### שיאן עולם
באליפות ארצות הברית שנערכה בפרזנו, קליפורניה ב-29 ביוני 1940 הוא זכה במדליית זהב בקפיצה במוט בשיא עולם חדש של 4.60 מטר, שיפור לשיא העולם בן ה-3 שנים של האלוף האולימפי (ברלין 1936) ארל מידוס מארצות הברית (4.54 מטר). 

בתחרות שנערכה בקומפטון קליפורניה ב-26 ביוני 1941 הוא שיפר את שיאו העולמי והעמידו על 4.72 מטר.

בתחרות שנערכה במודסטו קליפורניה ב-23 במאי 1942 הוא שיפר שוב את שיאו העולמי והעמידו על 4.77 מטר, שיא זה נשבר רק בשנת 1957, בס"מ אחד על ידי בוב גוטובסקי מארצות הברית בעזרת מוט איכותי יותר (4.78 מטר) ובכך החזיק בשיא העולם במשך כ-17 שנים ברציפות, יותר מכל קופץ אחר בהיסטוריה.

בתחרות שנערכה באולם בשיקגו, אילינוי ב-20 במרץ 1943 הוא קבע שיא עולם של 4.79 מטר שהחזיק מעמד כ-16 שנים ונשבר על ידי דון ברג מארצות הברית (4.81 מטר) ובסך הכל הוא החזיק בשיא העולם באולם כ-17 שנים גם כן.

נפטר ב-2001 לאחר שסבל מאלצהיימר. הוא הותיר אחריו 5 ילדים ו-20 נכדים.

## שיאים אישיים
### אצטדיון
* קפיצה במוט: 4.77 מטר (1942), **שיא עולם בעבר**

### אולם
* קפיצה במוט: 4.79 מטר (1943), **שיא עולם בעבר**

## הישגים ותארים
* וורמרדאם זכה ב-6 אליפויות ארצות הברית בקפיצה במוט וקבע 13 שיאי עולם (7 באצטדיון ו-6 באולם) מהם אושרו 8 (3 באצטדיון ו-5 באולם) והחזיק בשיאי העולם באצטדיון ובאולם במשך כ-17 שנים.
* וורמרדאם זכה בשנת 1942 בפרס ג'יימס א' סאליבן, פרס לספורטאי החובבן הטוב ביותר.
* בשנת 1977 זכה וורמרדאם להיכלל בהיכל התהילה האמריקאי באתלטיקה.

## ראו גם

* התפתחות שיא העולם בקפיצה במוט (ויקיפדיה באנגלית)
* התפתחות שיא העולם בקפיצה במוט באולם (ויקיפדיה באנגלית)

## קישורים חיצוניים

* 

## הערות שוליים

קטגוריה:אמריקאים ילידי קליפורניה
קטגוריה:קופצים במוט אמריקאים
קטגוריה:שיאני עולם באתלטיקה
קטגוריה:זוכי פרס ג'יימס סאליבן
קטגוריה:מאמני כדורסל אמריקאים
קטגוריה:קליפורניה: אתלטים
קטגוריה:אמריקאים שנולדו ב-1915
קטגוריה:אמריקאים שנפטרו ב-2001
בופסנדוויץ'

**בופסנדוויץ**' (מדנית: **Bøfsandwich**; בתרגום מילולי "כריך סטייק") הוא הגרסה הדנית המוקדמת של ההמבורגר. בדומה להמבורגר האמריקאי, הבופסנדוויץ' מכיל קציצת בקר המונחת בתוך לחמנייה.

בופסנדוויצ'ים נמכרים בדוכני נקניקיות בדנמרק או ברשתות של מזון מהיר במדינה. מסעדות דניות מסורתיות החלו גם הן להגיש את המנה והם מוסיפים לה תוספות גורמה כגון בצל מטוגן.

אוהבי המנה בדנמרק פתחו עבורה דף בפייסבוק, ובו הם מכריזים מדי שנה על הבופסנדוויץ' המוצלח ביותר במדינתם.

## מידע נוסף
לבופסנדוויץ' נהוג להוסיף קטשופ, חרדל, רמולד, מלפפון חמוץ, בצל נא, וכן בצל מטוגן - תוספת שאינה נפוצה עבור המנה ביתר מדינות סקנדינביה.

במחוז יוטלנד שבדנמרק, נהוג להגיש את הבופסנדוויץ' לצד שורשי סלק שעליו שופכים רוטב חום. תיירים מכנים את המנה הזאת בתור "המבורגר רטוב", וכן היא מוגשת לעיתים לצד מלפפונים כבושים או כרוב אדום.

המנה המקבילה לבופסנדוויץ' בקנדה היא "המבורגר חם", וגם בה נהוג לשפוך רוטב מעל שמכסה את המנה.

## ראו גם
* סלופי ג'ו

## קישורים חיצוניים

קטגוריה:מזון מהיר
קטגוריה:מאכלים לאומיים
קטגוריה:המטבח הדני
קטגוריה:מאכלי בשר
PhishTank

**פישטנק** (באנגלית: **Phishtank**) הוא אתר אינטרנט באמצעותו ניתן לדווח על אתרים החשודים בפישינג.

אתר פישטנק נוסד בשנת 2006 על ידי היזם דוד אולביץ' (David Ulevitch) במטרה למצוא דיווחים שונים אודות התקפות פישינג.

החברה מאפשרת להוריד את נתוני האתר או לגשת אליהם באמצעות ממשק תכנות יישומים ללא תשלום, כמו כן שימוש מסחרי הוא תחת רישיון מוגבל.

מסד הנתונים של פישטנג משמש שירותים רבים כגון: דפדפן האינטרנט אופרה, שירותי הדואר האלקטרוני של חברת Yahoo!, שירות האנטי וירוס ClamAV, חברת Mcafee ועוד.

## ראו גם
* פריקינג
* התחזות

## קישורים חיצוניים
* 
*עמודי פישינג על שרתים בישראל - איגוד האינטרנט הישראלי (עברית) 
*תוסף של אתר פישטנג לדפדפן FireFox (אנגלית)

קטגוריה:אתרי אינטרנט
אריקה ניסן

ממוזער|צייר אריק ורנשלד בסביבות 1890
**אריקה ניסן**, לשעבר **ליה** (בנורווגית: **Erika Nissen**, née **Lie**  17 בינואר 1845 - 27 באוקטובר 1903, נודעה גם בשם **Erika Røring Møinichen Lie Nissen**, הייתה פסנתרנית נורווגית.

## חייה
ניסן נולדה בקונגסוינגר, בת למשפטן מיכאל סטרום ליה. 

קונצרט הבכורה שלה היה ב-1866 בברלין, ובשנים הבאות הופיעה בסקנדינביה, גרמניה, הולנד, שווייץ ופריז. היא הייתה המלווה של הזמרת אוה ננסן בסיורי הקונצרטים שלה בסקנדינביה, שזכו להצלחה רבה. בסוף שנות ה-70' של המאה ה-19 פרשה מקריירת הנגינה והתמסרה להוראת מוזיקה. בשנת 1894 קיבלה מלגת אמן ממדינת נורווגיה.

בשנת 1874 נישאה לפוליטיקאי אוסקר ניסן. הנישואים הסתיימו בפברואר 1895.

## קישורים חיצוניים

## הערות שוליים

קטגוריה:ילידות 1845
קטגוריה:מוזיקאים נורווגים
קטגוריה:מורות למוזיקה
קטגוריה:פסנתרניות
קטגוריה:נפטרות ב-1903